Уважаеми народни представители,

Обръщам се към Вас с едно съвсем простичко искане.
 
Запазете последните останали диви плажове и крайбрежия на България!

Очаквам от Вас да приложите шест прости стъпки, които да гарантират опазването на Иракли,  Карадере,  Камчийски пясъци – Шкорпиловци, Дуранкулак (север и юг) – Св. Ана,   Шабла  – Крапец и Шабленски езера, Камен бряг – Айлата – Болата – Калиакра, Корал, Аркутино, Дюни, Маслен нос (брегът и плажовете между „Перла“ и резерват „Ропотамо“), Паша Дере, Странджа. 

Обръщам се към Вашата съвест и морал на заклели се като народни представители да направите всичко във Вашите възможности и сили да не изчезнат и последните диви места по презастроеното ни Черноморие! 

Стъпка 1. Народното събрание да наложи мораториум върху промяната на предназначението на гори и земи и върху издаването на строителни разрешения в зоните от екологичната мрежа Натура 2000 по Черноморското крайбрежие до изработване на цялостна визия за развитие на Черноморието. 

Стъпка 2. Народното събрание да приеме законови промени, за да се прекрати престъпното разграбване и унищожение на природния ресурс по Черноморското крайбрежие и в България като цяло: 

а) Отпадане на изключенията за застрояване на дюните в Закона за устройство на Черноморското крайбрежие (параграф 5) и в Закона за устройство на територията; 

б) Промяна на Закона за устройство на територията, за да се въведе възможност за обжалване на подробните и на общите устройствени планове от гражданите в съответствие с Орхуската конвенция, която е в сила за България от 2004 г. През октомври 2012 г. Комитетът на ООН по спазване на Орхуската конвенция вече установи, че ЗУТ противоречи на Конвенцията;

в) Прекратяване на всички процедури за придобиване на държавни имоти в защитени зони от мрежата „Натура 2000“ по реда на законите за горите и за земеделските земи; 

г) Държавните и общински гори и земи в защитените зони да станат публична собственост по подобие на държавните и общински гори и земи в защитените територии.

Стъпка 3. МОСВ да издаде заповеди за обявяване на 19-те защитени зони по местообитанията в района на Черно море („Езеро Дуранкулак“, „Езеро Шабла – Езерец“, „Комплекс Калиакра“, „Долината на река Батова“, „Златни пясъци“, „Галата“, „Камчия“, „Плаж Шкорпиловци“, „Емине – Иракли“, „Ахелой – Равда – Несебър“, „Поморие“, „Атанасовско езеро“, „Бургаско езеро“, „Мандра – Пода“, „Залив Ченгене скеле“, „Плаж Градина – Златна рибка“, „Острови Св. Иван и Св. Петър“, „Ропотамо“, „Караагач“, „Странджа“).

Заповедите да включват категорична забрана на ново строителство в териториите, попадащи в ивицата с широчина 2 км от границата на морския бряг или на морските плажове, с изключение на обществена инфраструктура, преместваеми обекти и строителство в урбанизираните територии на населените места, определени към 01.01.2008 г. 

Стъпка 4. Парламентът да възложи на МОСВ в сътрудничество с всички заинтересовани страни да разработи проекти за поставяне под защита като защитени територии на гореспоменатите плажове, дюни, влажни зони и крайморски степи и скални комплекси, както и на прилежащите 2-километрови ивици без значение от собствеността на земите в тях, като до края на април да бъдат назначени комисии за тяхното обявяване. Режимите за опазване следва да отчитат спецификите на всяка от териториите и да осигуряват нейното адекватно дългосрочно съхраняване за поколенията, но най-малко следва да включват забрана за ново строителство. Коалицията „За да остане природа в България“ счита, че подходящ инструмент за осигуряване на реална защита на тези територии е обявяването на Парк „Българско Черноморие“ (национален или природен) и създаване на самостоятелна администрация на парка. 

Стъпка 5. Министерство на земеделието и храните и Прокуратурата в срок от 1 месец да предприемат стъпки за разваляне на всички сделки с държавни имоти, в които попадат дюни, сключени след 1.01.2008 г.

Стъпка 6. Министерство на регионалното развитие и благоустройството в срок до 3 месеца да осигури реално прилагане на Закона за устройството на черноморското крайбрежие чрез отразяване в кадастралните карти на дюните и на зоните А и Б. 

Като гражданин на република България, на основание чл. 1, ал. 2 от Конституцията на република България и в изпълнение на моите суверенни права по чл. 45, КРБ, във връзка с чл. 36, ал. 1 от Закона за защитените територии, настойчиво предлагам на компетентните институции и категорично очаквам в най-кратки срокове да бъдат предприети всички необходими мерки за образуването и обявяването на условно наречен Национален парк „Българско Черноморие“. 

Този парк трябва да включва изброените по-долу плажове, заедно с прилежаща към тях територия с широчина, не по-малка от 2000 м, измерена от линията на най-големия отлив от брега навътре в сушата, както и всички езера и влажни зони в близост до морския бряг. Плажовете – обект на защита в националния парк, трябва да обхващат изцяло най-малко следните плажове и прилежащи територии: 

Иракли 
Карадере 
Камчийски пясъци – Шкорпиловци 
Дуранкулак (север и юг) – Св. Ана
Крапец 
Шабла
Камен бряг – Айлата – Болата – Калиакра 
Корал 
Аркутино 
Дюни 
Маслен нос (брегът и плажовете между „Перла“ и резерват „Ропотамо“) 
Паша Дере

Подобен консервационен проект от национално значение ще е уникален за региона, тъй като за първи път наравно с научните критерии (а в някои случаи и над тях) за защитени територии ще бъдат обявявани места, ценни преди всичко за обществото като жизнено необходима и емоционално определена среда. Това ще е уникално начинание за България, в което целта ще бъде поставянето на закони в полза на обществото. В страната ни останаха едва няколко плажа, които не са застроени, и те трябва да останат такива! Това е обществена необходимост и аз вярвам, че е налице абсолютен национален консенсус, че състоянието на нашето крайбрежие е крайно лошо, като следствие на стихийно деструктивно застрояване, корупция и престъпления. 

Време е да има едно целесъобразно решение, което да утвърди върховенството на закона и да е в интерес на хората.

С уважение,
ИМЕ
ДАТА